Laura Arcolinová

Laura Arcolinová (rod. Zmajkovičová; * ca 1986, Bratislava) je slovenská tanečnica, trénerka a porotkyňa v oblasti spoločenského tanca. Špecializuje sa na latinskoamerické tance. Patrí medzi najúspešnejšie slovenské tanečnice na medzinárodnej úrovni. Počas svojej kariéry získala viacero národných a medzinárodných titulov v amatérskych aj profesionálnych kategóriách. Na jar 2026 bude súčasťou poroty Let's Dance na TV Markíza.

Od roku 2014 súťaží v páre so svojím tanečným partnerom a manželom Massimom Arcolinom, s ktorým reprezentuje Taliansko. V roku 2025 získali v Budapešti titul majstrov sveta v kategórii ShowDance profesionálov, čím potvrdili svoj status v rámci profesionálneho tanečného športu.

 Život 
Narodila sa v Bratislave a v devätnástich rokoch sa kvôli tancu presťahovala do Dánska. Neskôr sa spolu s vtedajším tanečným partnerom presunula do Holandska a potom do Belgicka. Počas angažmánu v tanečnom súbore Burn The Floor vystupovali v Austrálii, Číne, USA, Japonsku aj vo viacerých európskych krajinách. Po skončení turné sa vrátila na Slovensko, ale už po roku dostala pracovnú ponuku z tanečnej školy v Bostone, USA. V roku 2010 sa presťahovala do Hongkongu, ale v poslednom období trávi stále viac času opäť na Slovensku. V roku 2018 jej bolo na podujatí organizovanom pod záštitou prezidenta SR Andreja Kisku udelené ocenenie Národnho integračného centra za reprezentáciu Slovenska na medzinárodných podujatiach - Slovenská misia tanca vo svete. 

V roku 2023 sa vydala za svojho tanečného partnera Massima Arcolina.

 Juniorská a amatérska kariéra 
Laura Arcolinová začala s tanečným športom vo veku ôsmich rokov v tanečnom klube Interklub MADIT Bratislava, kde absolvovala základnú tanečnú prípravu. Počas juniorských a mládežníckych rokov reprezentovala Slovenský zväz tanečného športu na majstrovstvách sveta a Európy so svojím prvým tanečným partnerom Romanom Šipkovským.

V devätnástich rokoch odišla do zahraničia, kde s novým tanečným partnerom z Holandska reprezentovala túto krajinu v amatérskej kategórii Svetového tanečného športového zväzu (WDSF).

Počas svojej kariéry získala deväť titulov majsterky Slovenska:
 1× majsterka Slovenska juniorov v latinskoamerických tancoch
 2× majsterka Slovenska juniorov v štandardných tancoch
 1× majsterka Slovenska juniorov v desiatich tancoch
 1× majsterka Slovenska mládeže v štandardných tancoch
 2× majsterka Slovenska mládeže v latinskoamerických tancoch
 1× majsterka Slovenska mládeže v desiatich tancoch
 1× majsterka Slovenska profesionálov v latinskoamerických tancoch (2010, titul získaný s holandským partnerom)

V roku 2008 pôsobila v medzinárodnom tanečnom súbore Burn the Floor, s ktorým vystupovala v Austrálii, Číne, Európe, Japonsku a Spojených štátoch amerických.

Po návrate na súťažný parket získala viacero medzinárodných titulov, vrátane titulu majsterky Holandska amatérov v latinskoamerických tancoch a majsterky regiónu Benelux v roku 2009.

 Profesionálna kariéra 
V roku 2010 prešla medzi profesionálov a opäť reprezentovala Slovensko. V nasledujúcom roku sa prebojovala do semifinále prestížnej súťaže Blackpool Dance Festival. Následne sa presťahovala do Hongkongu, kde pôsobila ako trénerka a inštruktorka tanca.

Od roku 2014 tvorí tanečný pár s talianskym tanečníkom Massimom Arcolinom a reprezentujú Taliansko. Spolu získali viacero úspechov:
 3× majstri Talianska profesionálov v latinskoamerických tancoch (2014, 2016, 2017)
 víťazstvo na Asian Open v Tokiu (2024)
 víťazstvá na All England Championships (2022, 2023, 2025)
 4× vicemajstri Európy profesionálov v latinskoamerických tancoch (20222025)
 2× vicemajstri sveta profesionálov v latinskoamerických tancoch (2024, 2025)
 majstri sveta profesionálov v latinskoamerickej showdance (2025)

 Hlavné športové úspechy 
 Súťaž Roky Umiestnenie Majstrovstvá sveta profesionálov 2019 finalista Majstrovstvá Európy profesionálov 2019, 2018, 2017, 2016 finalista Majstrovstvá sveta profesionálov 2023, 2022 3. miesto Svetový ranking profesionálov 2024 1. miesto Majstrovstvá Európy profesionálov 2025, 2024, 2023, 2022 2. miesto Majstrovstvá sveta profesionálov 2025, 2024 2. miesto Majstrovstvá sveta profesionálov – Show Dance 2025 1. miesto

 Odborná činnosť 
Popri aktívnej súťažnej kariére sa Laura Arcolinová venuje aj trénerskej a pedagogickej činnosti v oblasti spoločenského tanca. Pôsobí ako lektorka tanečných workshopov a seminárov na Slovensku aj v zahraničí. Absolvovala skúšky ISTD (The Imperial Society of Teachers of Dancing) a obdržala certifikát učiteľa tanca. Laura Arcolinová je podľa oficiálneho registra Slovenského zväzu tanečného športu aj licencovanou rozhodkyňou.

 V médiách 
Laura Arcolinová sa objavila v rozhovoroch a reportážach v slovenských médiách, kde hovorila o svojej tanečnej kariére a pôsobení na medzinárodnej úrovni. Medzi najvýznamnejšie mediálne výstupy patria rozhovory pre spravodajské a spoločenské médiá, ktoré sa venovali jej úspechom na svetových súťažiach a profesionálnemu pôsobeniu v zahraničí.

Vystúpenia Laury Arcolinovej a jej partnera Massima Arcolina sú dostupné aj verejne, v posledných ročníkoch ich mohli vidieť diváci aj v rámci tanečnej šou televízie Markíza Let's Dance.

 Referencie 

 Externé odkazy 
 Laura Zmajkovičová na stránkach World DanceSport Federation
 Záznam rozhovoru z relácie Trochu inak s Adelou (2023)

Kategória:Osobnosti z Bratislavy
Kategória:Slovenské tanečnice